SMERTEFULLT TAP: Alexander Tettey fikk en smell i hjemmekampen mot Ungarn og Zoltan Gera. Bak Per Ciljan Skjelbred.. Foto: Bjørn S. Delebekk , VG

Kapteinen og toppscoreren vurderer å slutte på landslaget etter EM-missen

BUDAPEST (VG) Norges EM-toppscorer Alexander Tettey (29) kan ha spilt sin siste landskamp. Også kaptein Per Ciljan Skjelbred (28) er usikker på fremtiden for Norge.

16. november 2015

Artikkelen er over fire år gammel

Det får VG bekreftet av hovedpersonene selv etter den skuffende EM-playoffen mot Ungarn.

- Jeg må hjem til England og familien og vurdere det. Det er veldig vanskelig å si akkurat nå om jeg blir med videre, sier Tettey til VG i intervjusonen utenfor Grouporama Arena i Budapest en snau time etter kampslutt søndag.

Ved siden av feirer vertene 3-1-seieren over Norge høylytt inne på stadion.

Landslagets eneste faste Premier League-spiller har vært sentral i hele EM-kvalifiseringen, og med tre scoringer er han også Norges toppscorer. Men Norwich-spilleren mener hans 29-årige kropp skranter.

- Kroppen får mye juling i hverdagen i Premier League, og jeg kom inn til disse kampene småskadet. Men har likevel ofret alt for Norge for at vi skulle klare å kvalifisere oss, forklarer han.

- Hva sier hodet og hjertet nå?

- Som fotballmann vil man alltid være med, men jeg må også høre på kroppen.

- Så du heller mot at du vil stå over?

- Jeg må hjem til familien og tenke på det.

24 år i snitt

Det er nesten ett år til kvalifiseringen til Russland-VM starter. På et ungt norsk lag, med en snittalder på 24 år i startoppstillingen i går, heter de to eldste spillerne Tettey og Per Ciljan Skjelbred (28). De tidligere RBK-spillerne som slo gjennom nesten samtidig har vært både inne og ute av landslaget i store perioder siden. Under Per-Mathias Høgmo har imidlertid begge fått nøkkelroller.

Les også: Tror annet forbund ville sparket Høgmo

- Nå får vi ta den siste kvelden med gutta her. Det har vært en lang tur, og vi har jobbet hardt for å klare EM. Jeg må ta en evaluering når den tid kommer, sier landslagskaptein Skjelbred til VG.

- Du sier ikke her og nå ja til at du er med på neste VM-kvalik?

VÆRT MED LENGE: Her er Alexander Tettey (til v.) og Per Ciljan Skjelbred på landslagssamling i 2007. Nå, åtte år etter, vurderer begge fremtiden. Foto: Bjørn S. Delebekk , VG

- Jeg sier i alle fall ikke nei, sier Skjelbred og smiler, før han svarer slik på spørsmål om hvordan han vurderer situasjonen:

- Det er ingen vurdering. Jeg må sitte litt for meg selv og prate litt drit med dem på laget og finne ut hva som skjedde. Nå må vi komme videre. Jeg har en dårlig følelse akkurat nå, sier Skjelbred.

Tre andre er uaktuelle

Fra før er det klart at Tom Høgli (31) gir seg på landslaget. Det ga han beskjed om for mange måneder siden, og gjentok det i pressesonen etter kampen søndag.

De øvrige spillerne på Norges lag virker imidlertid klare til å fortsette.

- Jeg skal gjøre mitt for å bli enda bedre slik at jeg fortsatt kan være med, sier Vegard Forren (27) til VG.

Fra før har Crystal Palace-stopper Brede Hangeland (34) sagt nei til videre spill for Norge, mens India-proffen John Arne Riise (35) først sa seg uaktuell, men senere har åpnet opp for å bli vurdert. Hans avtale med et utenlandsk spillselskap har imidlertid ikke gjort ham vurdert de siste årene.

Norges VM-kvalifiseringspulje inneholder Tyskland, San Marino, Tsjekkia, Nord-Irland og Aserbadsjan. Kun 13 europeiske lag skal til VM, i motsetning til 24 som får plass i det kommende EM. Dermed er det langt frem for norsk deltakelse. Mest sannsynlig må laget i beste fall gjennom en ny playoff for å få sjansen.

Fikk du med deg ekspertenes knallharde Høgmo-kritkk? Les saken her!

Publisert: 16.11.15 kl. 07:18

Les også

Mer om Herrelandslaget fotball